A̱ndá ti ña̱o chrꞌéxi̱n kjuákꞌe chꞌin Juan la ko yaá ti sin kꞌuájiko chꞌan,
ndá xrína̱hña kꞌuíkon sin kꞌuatsínka chꞌin Jesús chjinaxón ntiha,
la ndáchro chꞌin Juan:
―Tsjehéra ti nkexro i mé ti Kolélo kuènté Díos.
A̱ndá ti ó kuíhin yóí ti sin kꞌuájiko chꞌin Juan xi̱kaha,
la sákjuichréhe̱ sin chꞌin Jesús.
Ndá kuinkátjíá chꞌin Jesús la kꞌuíkon chꞌan kixin tinkáchréhe̱ sin,
ndá kjuanchankí chꞌan ndáchro chꞌan:
―¿Xá nkehe tjinkaonra?
Ndá jehe sin ndáchro sin:
―Maestro,
¿xá nke nchia itjen?
Ndá kjuáte̱he chꞌin Jesús ndáchro:
―Xrákira,
tsjehéra nketí.
Ndá chréhe̱ sin sákjuí sin la kꞌuíkon sin nketí itjen ti nchia kjuákꞌe chꞌin Jesús,
a̱ndá ti ó kjuíji sin ntiha la ó ndá kójín,
éxi las cuatro xi̱kaha,
la ntahó kꞌuéjóko sin chꞌan.
Ijnko ti iyó sin kuíhin ti nkehe tsíchronka chꞌin Juan,
ndá chréhe̱ ti chꞌin Jesús,
mé itꞌin Andrés,
kícho chꞌin Simón Pedro.
Ndá jehe chꞌan tuénxín sákjuikjeyá chꞌan ti sa̱vé chꞌan Simón,
la ndáche chꞌan:
―Ó kꞌuitjani ti nkexro Mesías (mé tíha tꞌaxrjexín Cristo).
La kjui̱ka̱o chꞌan ti itjen chꞌin Jesús.
Ndá chꞌin Jesús mé komá chꞌan ti chꞌin Simón,
la ndáchro chꞌan:
―Jaha mé Simón,
xje̱en chꞌin Jonás.
Ndá ijie si̱ntakꞌian Cefas.
(Cefas mé tꞌaxrjexín Pedro.)
A̱ndá ti ña̱o chrꞌéxi̱n mé sáchrokjui chꞌin Jesús Galilea.
Ndá xéta chꞌan ti chꞌin Felipe,
la ndáche chꞌan:
―Chréhé ti janhan.
Chjasén chꞌin Felipe mé itꞌin Betsaida,
ti chjasén chꞌin Andrés la ko Pedro.
A̱ndá chꞌin Felipe mé sákjuikjeyá chꞌan ti chꞌin Natanael la chenka chꞌan:
―Ó kꞌuitjani ti nkexro itsi éxi chrónka ti xroon tsíkjin chꞌin Moisés ti nkehe tsíkꞌe̱to̱an Díos,
la ko kja̱xin chrónka ti xroon tsíkjin ti sin kꞌuéchronka itén Díos kixin itsi ti nkexro a.
Ndá ijie ó kꞌuitjani chꞌan,
mé itꞌin chꞌan Jesús,
xje̱en chꞌin José,
la chjasén chꞌan mé Nazaret.
Ndá ndáchro chꞌin Natanael:
―¿Xá ti chjasin Nazaret la chrókꞌuaxrjexín ijnko nkehe jína ní?
Ndá kjuáte̱he chꞌin Felipe,
ndáchro:
―Xrákiá tsjehé.
Ndá kꞌuíkon chꞌin Jesús kixin ó tinkákóchjina ti chꞌin Natanael,
la ndáchro chꞌan:
―Ó tekjui ijnko nkexro chaxín israelita,
la chóntahya ninkehó kjuachꞌia.
Ndá chꞌin Natanael kjuanchankíhi chꞌin Jesús ndáchro:
―¿Xá nkexrín kixin choxián ti janhan?
Ndá kjuáte̱he chꞌin Jesús,
ndáchro:
―Ti na̱xa̱ níxjahya Felipe,
la kꞌuíkua̱n ti jaha tjenka̱nkiá ti inta tꞌóna tohigo.
La ndáchro chꞌin Natanael:
―Maestro,
jaha mé ti Xje̱en Díos itjen nkaya nka̱jní;
jaha mé ti Rey kuènté Israel.
Ndá kjuáte̱he chꞌin Jesús,
ndáchro:
―¿Á kuítekaoan kixin ndáxrja̱n kixin kꞌuíkua̱n tjenka̱nkiá ti inta tꞌóna tohigo ní?
Jehya tíhó chrókuitekákonxian.
Chrꞌéxi̱n la tsꞌikuan íso kjuaxroan a̱ntsí ijié.
*Kja̱xin ndáchro chꞌin Jesús:
―Ijnko nkehe chaxín tso̱xrja̱nka kixin tsꞌikonra tsoxitje̱he̱ nka̱jní la itsi itsjé sin ángel kuènté Díos,
tsi̱tꞌótjen la ko tsꞌinkajin sin ti itjen ti Xje̱en Díos kꞌóna chojni.